Où est Spiral?
chwiliadur
el dia 28.9.19
Mae'r BBC wedi mynd yn rhy bell rŵan. Yn ein cadw ar binnau, a'n herian efo hysbysebion o'r gyfres ddrama am dditectifs honco Paris - Spiral, neu Engrenages i chwi Francophiliaid. Mae'r Ffrancwyr lwcus wedi gweld y seithfed gyfres ers mis Chwefror - ie CHWEFROR - a ninnau i fod i'w chael rhywbryd cyn Dolig. Nadolig eleni, gobeithio. Achos byth ers i'r gyfres hynod ddu o Ddenmarc orffen wythnos diwethaf, dw i wedi bod yn tyrchu drwy'r Radio Times am gadarnhad. 'Sdim sôn amdani'r wythnos hon na'r nesaf beth bynnag, gyda ffilm Sbaenaidd gan Pedro Almodovar a ffilm hanesyddol o Norwy'r 1940au yn hawlio slot naw o'r gloch nos Sadwrn BBC Four.
Mynadd! Anturiaethau a charwriaethau rhemp Laure Berthaud a Gilou Escoffier ry'n ni eisiau ei weld, heb son am yr arch-gynllwynwraig bengoch Joséphine Karlsson sydd bellach dan glo am ladd ei threisiwr, a'r barnwr doeth Francois Roban sy'n raddol ddirywio o ran iechyd. Mae'r trelyrs yn awgrymu ei bod hi'n ta-ta Tintin wrth i'r hen dditectif gael ei glwyfo gan ei ysgariad a'i ddadrithio gan ei bartneriaeth hir oes â Gilou a Berthaud. A beth ydi hanes babi Romy erbyn hyn, wedi i'r fam newydd Berthaud sgrialu mewn panig o'r 'sbytu rhag tedi bêr panda anferthol Gilou a chyfrifoldebau teuluol ar ddiwedd cyfres chwech?
Dw i'n gobeithio, yn gweddïo, mai Hydref y deuddegfed fydd y première...
Yn y cyfamser, mae yna ddigon o gyfresi tramor i'ch cadw'n ddiddig, diolch yn bennaf i wasanaeth ffrydio ardderchog Walter Presents.
The Lawyer (Advokaten) - un arall o stable Frans Rosenfeldt, sydd heb cweit lwyddo i gyrraedd uchelfannau The Bridge eto (a gorau po leiaf ddwedwn i am ei gyfres Brydeinig Marcella ar ITV). Cyfres deg pennod am dwrna ifanc o'r Frank a'i chwaer drwblus a'r blismones Anna, sydd mewn dyfroedd dyfnion iawn ar ôl dod wyneb yn wyneb â'r prif droseddwr fu'n gyfrifol am osod bom dan gar eu rhieni flynyddoedd maith yn ôl. Gyda chyffro, cymhlethdodau a digon o olygfeydd o'r Bont eiconig rhwng Malmö a København!
Guardian of the Castle (Čuvar Dvorca) - cyfres o Groatia y tro hwn, y brifddinas Zagreb yn benodol a thriller gwleidyddol o ganol yr 1980au mewn oes pan oedd Gweriniaeth Ffederal Sosialaidd Iwgoslafia yn dal ar fap y byd. Hanes Boris Biscan, dyn unig yn ei chwedegau, biwrocrat mawr y blaid sy'n dal i warchod y gorffennol a'r wladwriaeth i'r byw mewn byd modern sy'n prysur geisio'i ddisodli - yn llawn sbïwyr Traws-ewropeaidd, saethwyr cudd, ffasiynau uffernol a chymeriadau-smocio-fel-stemar. Mini-gyfres pedair pennod yn unig, yn ddelfrydol i'w mwynhau mewn dim o dro.
Thou Shall Not Kill (Non uccidere) - yr Eidal sy'n galw'r tro ma, a dinas bictiwresg Torino sy'n gymaint o gymeriad ynddo'i hun, diolch i'r gwaith camera godidog - gydag amgueddfa'r Mole Antonelliana yn tyrru dros y ddinas, a'r Alpau yn y cefndir - heb sôn am bencadlys baróc y polizia lleol sy'n gartre i Valeria Ferro (Miriam Leone). Wrth gwrs, mae 'na lofruddiaethau i'w datrys hefyd heb son am strach a stryffig personol gan gynnwys cysgu efo'r bos. Un o gyfresi mwyaf chwaethus eleni, heb os, wedi'i phecynnau mewn penodau awr a hanner yr un.
Draw ar netflix, mae yna berl o thriller Daneg. Hanes heddwas Asger Holm (Jakob Cedergren) fu'n hogyn drwg ar y ffrynt lein, ac sydd wedi'i neilltuo i uned galwadau brys København øst wrth aros am ei achos llys. Ac yno mae'r ffilm wedi'i leoli am 85 munud gron gyfan. Na, peidiwch â jibio, mae'n wir werth sticio iddi. Mae rhwystredigaeth ei shifft ddiflas o ateb galwadau gan foi off ei ben ar gyffuriau neu feiciwr wedi cael codwm meddwol yn prysur droi'n un llawn tensiwn, a ninnau ar binnau gydag e, wrth i Asger dderbyn galwad gan fam ifanc sy'n dweud iddi gael ei herwgipio o'i chartref a'i phlant bach. Mae'r cloc yn tician, y seibiau'n boenus, ac Asger yn dibynnu ar lygaid a chlustiau eraill wrth i ddifrifoldeb y sefyllfa ei daro - gan dorri'r rheolau a llusgo eraill i weithredu drosto. Ond dyw pethau ddim cweit fel maen nhw'n ymddangos, ac mae'r diweddglo'n dorcalonnus. Fe welais i hon mewn un eisteddiad ar fws blinderus o Lundain i Gaerdydd, a wir, fe hedfanodd y siwrnai. The Guilty ydi'i henw gyda llaw, ac mae Hollywood am ei haddasu gyda Jake Gyllenhaal wrth y llyw.
Fydd honna ddim hanner cystal. Da chi, gwyliwch y gwreiddiol.
BBC Four Croatia Denmarc Ffrainc Spiral Sweden Walter Presents Yr Eidal
Ubicació: Pays de Galles
Siŵr braidd bod mwy fyth o lyfrbryfed o gwmpas y dyddiau segur hyn. Dw i eisoes wedi troi ar fy nghindl hoff i sglaffio stori serch awdur a chyn-ymgeisydd seneddol tuag at aelwyd, natur a chymdogaeth arbennig ym Mro Ddyfi; nofel ddirgel am newyddiadurwraig mewn cymuned Twin Peaksaidd adeg hirddydd haf gogledd Sweden; a'r gyntaf mewn cyfres dditectif o'r Ynys Las yng nghanol tensiynau rhwng y brodorion a'r Daniaid. Dychwelais hefyd at ddwy nofel Gymraeg na lwyddais i'w cwblhau cyn y Covid oherwydd diffyg ymdrech neu ddiddordeb, y naill gan Gwen Parrott a'r llall gan Rhiannon Ifans. O ran cylchgronau, dw i'n derbyn Barn a'r Cymro drwy'r post ers i'r Cloi Mawr gau ein siopau Cymraeg lleol ni. Roeddwn am danysgrifio i e-fersiwn o Golwg, ond mae adolygiadau gwael y siop apiau yn fy ngwneud i'n betrusgar braidd. *DIWEDDARIAD* Ers hynny, cefais fy nghywiro a'm goleuo gan wybodaeth am wasanaeth newydd sbon golwg+, cylchgrawn digidol sy'n addo'r canlynol gan y golygydd newydd Garmo…
Radio pwy?
Erbyn adeg yma'r flwyddyn nesaf, fydd o ddim yno. Bloc concrid y BBC yn Llandaf a agorwyd ym 1966, sydd i'w ddymchwel er mwyn gwneud lle i 400 o dai a fflatiau hyd Heol Llantrisant, tagfa waetha'r brifddinas yn barod. Bydd 1,200 o gyfryngis (gan gynnwys ambell weithiwr S4C a chwmnïau annibynnol) yn mudo i'r Sgwâr Canolog ger y brif orsaf drenau a mwy fyth o Brets a Bŵts, i bencadlys gwydrog £100 miliwn Foster+Partners, dylunwyr to gwydr yr Ardd Fotaneg Genedlaethol.
Ac mae datblygiadau diweddar yn gwneud i rywun amau a fydd Radio Cymru hefo ni am lawer hirach. Hyn yn sgil ffigurau ymchwil cynulleidfaoedd radio diweddaraf Rajar sy'n siomedig uffernol i brosiect Rhuanedd Richards. Tra bod Radio Wales dan-y-lach wedi denu 51,000 yn fwy o ffyddloniaid i 368,000, colli 6,000 oedd hanes y chwaer orsaf Gymraeg - i 102,000 - yr isaf ers 2016 yn ôl Golwg360. A na, waeth i chi heb â thyrchu drwy Cymru Fyw am fanylion. Mae hefyd yn anodd os nad yn amhosib ffeindio ffigurau penodol i G…
Dwi wrth fy modd efo'r radio hwyr bnawn Sul. Amser diawlio-smwddio a meddwl am becynnau bwyd yr wythnos i ddod. Ac yn y cefndir, lleisiau cyfarwydd y weiarles i'm harwain at amser swper. Mae'r awr a hanner o ddiwylliant solet Dei Tomos a'i westeion amrywiol (5.30-7pm) mor gynnes-gyfarwydd â slot tywydd Countryfile ac arwyddgan y gyfres antîcs 'na.
O'r blaen, roedd rhaglen gelfyddydol Stiwdio gyda Nia Roberts yn ei ragflaenu cyn iddi symud i slot fyw nos Lun am chwech (gyda'r bonws ychwanegol o adolygiadau llyfrau rheolaidd Catrin Beard). Roedd dau rifyn gynta'r flwyddyn at fy nant i, gyda chriw hyddysg - Catrin Gerallt, Lowri Cooke, Jon Gower - yn edrych nôl ar oreuon byd drama, llên, cerddoriaeth a'r celfyddydau gweledol yn 2019 a blas ar uchafbwyntiau 2020; a'r ail yn rhoi llwyfan i ben bandits pedwar cwmni theatr Cymraeg. Mae'r holl weithgarwch trwy gyfrwng y Gymraeg wir yn codi calon rhywun, ac yn crefu am sylw ar raglen gyffelyb ar S4C. Mae'n hen hen gri, a'r hiraeth am Sioe Gelf …